Ir-Regolament tal-Kunsill (KE) Nru 1110/1999
tal-10 ta' Mejju 1999
li jipprovdi għal trattament bla dazju ta' ingredjenti farmaċewtiċi attivi speċifiċi li jġibu isem non-proprjetarju internazzjonali (INI) mill-Organizzazzjoni Dinjija tas-Saħħa u prodotti speċifiċi użati għall-manifattura ta' prodotti farmaċewtiċi mitmuma
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 113 tiegħu,
Wara li kkunsidra l-proposta mill-Kummissjoni,
(1) Billi, matul in-negozjati tat-Taħdidiet ta' l-Urugwaj, il-Komunità u numru ta' pajjiżi ddiskutew it-trattament bla dazju ta' prodotti farmaċewtiċi:
(2) Billi l-parteċipanti f'dawk id-diskussjonijiet ikkonkludew li, barra mill-prodotti li jaqgħu fis-Sistema Armonizzata (SA) il-Kapitolu 30 u SA 2936, 2937, 2939 u 2941, trattament bla dazju għandu jingħata lil ingredjenti farmaċewtiċi attivi li jġibu isem non-proprjetarju internazzjonali (INI) mill-Organizzazzjoni Dinjija tas-Saħħa, kif ukoll melħ, esters u idrati speċifiċi għal prodotti tali, u wkoll lil prodotti użati għall-produzzjoni ta' prodotti farmaċewtiċi;
(3) Billi r-riżultati tad-diskussjonijiet, kif miġbura fir-Rekords tad-Diskussjonijiet, kienu inkorporati fl-iskedi ta' tariffa tal-parteċipanti annessi mal-Protokoll ta' Marrakexx ma' GATT 1994;
(4) Billi huma wkoll ikkonkludew li rappreżentanti tal-membri ta' l-Organizzazzjoni Dinjija dwar il-Kummerċ (ODK) parti għar-Rekords tad-Diskussjonijiet kellhom jiltaqgħu taħt il-patroċinju tal-Kunsill għal Kummerċ f'Merkanzija ta' l-ODK, normalment għall-inqas darba kull tliet snin, biex jirrevedu l-kopertura ta' prodotti bil-ħsieb li jinkludu, b'kunsens, farmaċewtiċi addizzjonali għal eliminazzjoni mit-tariffa;
(5) Billi t-tieni reviżjoni tali saret bil-konklużjoni li INIi addizzjonali u prodotti użati għal produzzjoni u manifattura ta' prodotti farmaċewtiċi mitmuma għandhom jingħataw trattament bla dazju u li l-lista ta' prefissi u suffissi speċifiċi għal melħ u esters ta' INIi għandha tkun spanduta,
ADOTTA DAN IR-REGOLAMENT:
L-Artikolu 1
Mill-1 ta' Lulju 1999 il-Komunità għandha tikkonċedi trattament bla dazju għall-INIi elenkati fl-Anness I kif ukoll melħ, esters u idrati ta' prodotti tali.
L-Artikolu 2
Mill-1 ta' Lulju 1999 il-Komunità għandha tikkonċedi trattament bla dazju għall-prodotti użati għall-produzzjoni u manifattura ta' prodotti farmaċewtiċi mitmuma elenkati fl-Anness II.
L-Artikolu 3
Mill-1 ta' Lulju 1999 il-prefissi u s-suffissi speċifiċi ta' l-INIi eliġibbli għal trattament bla dazju għandhom jinkludu dawk elenkati fl-Anness III.
L-Artikolu 4
Dan ir-Regolament għandu jidħol fis-seħħ fis-seba jum wara dak tal-pubblikazzjoni tiegħu fil-Ġurnal Uffiċjali tal-Kominitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-10 ta’ Mejju 1999.